b'\n_START_ARTICLE_\nOljka\n_START_SECTION_\nGojenje in uporaba\n_START_PARAGRAPH_\nPlodovi oljke - oljke (tudi olive) se \xc5\xbee od anti\xc4\x8dnih \xc4\x8dasov uporabljajo za pridobivanje olj\xc4\x8dnega olja, ter kot hrana in zdravilno olje._NEWLINE_Zaradi trpkega okusa so jih \xc4\x8desto fermentirali ali jih namakali v slanici. Danes ne vemo natan\xc4\x8dno, kdaj so oljke za\xc4\x8deli prvi\xc4\x8d namensko gojiti. Omenjajo jih \xc5\xbee v Svetem pismu in v starih pesnitvah._NEWLINE_Oljke gojijo danes poleg v Sredozemlju tudi v ju\xc5\xbeni Afriki, Avstraliji, na Novi Zelandijiin v Kaliforniji.\n_START_SECTION_\nUporaba v zdravilstvu\n_START_PARAGRAPH_\nV zeli\xc5\xa1\xc4\x8darstvu naj bi \xc4\x8daj iz posu\xc5\xa1enih ali sve\xc5\xbeih olj\xc4\x8dnih listov pomagal zni\xc5\xbeevati krvni tlak in krvni sladkor. Olj\xc4\x8dno olje se uporablja kot blago odvajalno sredstvo za otroke in slabotne bolnike. Za masa\xc5\xbeo se lahko uporablja olj\xc4\x8dno olje v katerem so bila namo\xc4\x8dena razna zeli\xc5\xa1\xc4\x8da, kot sta npr. \xc5\xa1entjan\xc5\xbeevka in ro\xc5\xbemarin ter vsebujejo di\xc5\xa1avna olja. V cvetnem zdravljenju je Bachov cvetni pripravek Oljka narejen iz olj\xc4\x8dnih cvetov (Olea europaea) in se uporablja pri telesni in du\xc5\xa1evni iz\xc4\x8drpanosti.\n_START_SECTION_\nOljka v mitologiji\n_START_PARAGRAPH_\nOljka naj bi bila zelo zanimivo drevo tudi zato, ker je opisana v veliko mitih ter legendah. Zibelka evropske civilizacije je Stara Gr\xc4\x8dija in znano je, da naj bi bila prav ona eden izmed prvih krajev, kjer so na\xc5\xa1li olj\xc4\x8dno drevo._NEWLINE_Mitolo\xc5\xa1ki nastanek mesta Aten naj bi bil zalo tesno povezan z oljko. Za\xc2\xa0\xc2\xbbkralja\xc2\xab\xc2\xa0oziroma\xc2\xa0\xc2\xbbkraljico\xc2\xab\xc2\xa0Aten sta se v spopadu pomerila Pozeidon, znan kot bog morja ter boginja Minerva znana kot zaveznica obrtnikov. Na oblast je uspelo priti boginji Minervi zato, ker naj bi po ljudskem izro\xc4\x8dilu prav ona dala ter ustvarila olj\xc4\x8dno drevo. Celemu ljudstvu se je to zdelo imenitno darilo. Kasneje so Anti\xc4\x8dna ljudstva (Rimljani ter Grki) spletali vence narejene iz zimzelenih listov oljke za razli\xc4\x8dne prilo\xc5\xbenosti npr. podarili so ga zmagovalcu olimpijskih iger). Drugi mit pa pravi, da je vladarica Aten postala boginja modrosti Atena, ker naj bi tako kakor Minerva posvetila olj\xc4\x8dno drevo gr\xc5\xa1kemu narodu. V Stari Gr\xc4\x8diji pa naj bi bila oljka tako cenjena, da je poleg umora veljal za najhuj\xc5\xa1i zlo\xc4\x8din posek olj\xc4\x8dnega drevesa. Najve\xc4\x8dja ter najbolj presti\xc5\xbena nagrada na olimpijskih igrah je veljala amfora napolnjena z oljem oljk. Ko je pri\xc5\xa1lo obdobje Rimskega imperija, so Rimljani nadaljevali z gr\xc5\xa1ko tradicijo ter niso zmanj\xc5\xa1ali pomena in u\xc4\x8dinkovitosti olj\xc4\x8dnega olja.\n_START_SECTION_\nOljka in olj\xc4\x8dno olje v kr\xc5\xa1\xc4\x8danstvu\n_START_PARAGRAPH_\nV Sloveniji in Istri olj\xc4\x8dno drevo od nekdaj velja za blagoslovljeno drevo. Najbolj znana je najverjetneje\xc2\xa0\xc2\xbbCvetna nedelja\xc2\xab, (nedelja pred Veliko no\xc4\x8djo), ko gredo ljudje z olj\xc4\x8dnimi vejicami v cerkev. Pri kristjanih je oljka ohranila prav posebno mesto. Zgodba iz Svetega pisma pripoveduje, da je svet zajela velikanska poplava. Po njej naj bi umrli vsi ljudje, razen Noeta in njegove dru\xc5\xbeine, ker so po bo\xc5\xbejem navodilu zgradili veliko ladjo, kamor so sprejeli tudi vse vrste \xc5\xbeivali. Ko se je strahovito neurje umirilo, naj bi Noe izpustil golobico in po nekaj dneh naj bi se golobica sre\xc4\x8dno vrnila na ladjo, z olj\xc4\x8dno vejico v svojem kljunu. V svetopisemski zgodbi je tako golobica z olj\xc4\x8dno vejico prispodoba zaveze, ki jo je Bog sklenil z ljudmi, hkrati pa je simbol miru. V kr\xc5\xa1\xc4\x8danskih cerkvah olj\xc4\x8dnemu olju pravijo sveto olje, ker ga uporabljajo ob posvetitvah duhovnikov, pri krstu in pri maziljenju mo\xc4\x8dno bolnih in umirajo\xc4\x8dih.'